**Kralj Ibi** (fr. ) je pozorišni komad francuskog književnika Alfreda Žarija (1873–1907). Ova parodična drama prvi put je izvedena 10. decembra 1896. Bila je idejni preteča pokreta nadrealizma i dadaizma. Žari se kasnije sve više identifikovao sa svojim likom. Pred kraj života se potpisivao Ibi. 

Žarijev crtež oca Ibija
Lik oca Ibija (*Père Ubu*) nastao je 1885. kao šala učenika gimnazije u Renu koji su hteli da ismeju svog profesora fizike Feliksa Ebera (*Felix Hébert*). On je za njih oličavao svu grotsknost sveta. Žarijev drug, Šarl Moran napisao je kratku lutkarsku farsu „Poljaci" (*Les Polonais*). Ovaj, danas izgubljeni tekst, poslužio je kao osnova za pozorišni komad „Kralj Ibi". Premijera komada „Kralj Ibi" 1896. u Parizu bila je uspešna, ali i obeležena skandalom. Posle prvog uzvika „sranje!" (*Merdre!*), predstava je prekinuta na petnaestak minuta zbog nereda u publici. Predstava je naredni put izvedena u lutkarskoj formi. Žari je zatim napravio još dva nastavka: „Ibi kukavica" (*Ubu Cocu*) i „okovani Ibi" (*Ubu enchaîné*). Njihovo scensko izvođenje autor nije doživeo.

Radnja
------

Fransoa Ibi (otac Ibi, kralj Ibi) je u drami oficir kralja Venceslasa, odlikovan ordenom Crvenog zmaja Poljske, bivši kralj Aragona i grof Sandomira. Kasnije će postati kralj Poljske i doktor 'patafizike.

Primitivni, kukavički, pohlepni i slavoljubivi otac Ibi, na nagovor svoje žene, majke Ibi, ubija čestitog kralja Venceslasa i njegovu porodicu. Time Ibi postaje kralj Poljske. U početku je popularan kao vladar i obasipa podanike zlatnicima. Međutim, navukao je bes naroda kada je odlučio da pobije sve plemiće i državne službenike i uvede nerazumne poreze. Ruski car Aleksej kreće u vojnu akciju protiv krvavog despota Ibija. Posle poraza, Ibi sa ženom beži u Francusku.

U ovoj grotesknoj predstavi Žari koristi šokantno vulgaran jezik ismevajući društvene norme i plemstvo. Sa druge strane ismeva i konvencionalni teatar, parodirajući motive iz Šekspirovih komada (Makbet, Hamlet, Ričard III).

Jugoslovenski film i predstava
------------------------------

**„Kralj Ibi"** je kultna predstava Ateljea 212 iz Beograda iz 1964. godine po tekstu Alfreda Žarija, u režiji Ljubomira Mucija Draškića, u kojoj je glavnu ulogu igrao čuveni Zoran Radmilović. Predstava je bila na repertoaru ovog pozorišta skoro 20 godina, do smrti čuvenog glumca, a 1973. godine snimljena je i za televiziju.

Ispred glavnog ulaza u pozorište „Atelje 212" danas se nalazi spomenik Zoranu Radmiloviću u kostimu *Kralja Ibija*, glavnog lika iz ove predstave.

Uloge
-----

| Glumac | Uloga |
| --- | --- |
| Zoran Radmilović | Tata Ibi |
| Maja Čučković | Mama Ibi |
| Milutin Butković | Bordur |
| Tatjana Beljakova | Kraljica Rozamunda |
| Nikola Milić | Kralj Venceslav / Car Aleksej |
| Petar Kralj | Ziron |
| Boro Stjepanović | Pil |
| Taško Načić | Kotis |
| Zoran Ratković | Bugrelav |
| Božidar Pavićević Longa |  |
| Dejan Čavić |  |
| Aleksandar Gruden |  |

Spoljašnje veze
---------------

* *Kralj Ibi* na sajtu IMDb

WikitekaWikitekaWikiteka ima originalan tekst povezan sa ovim člankom: ***Ubu roi*** 

* Ubu-Roi Arhivirano 2006-10-06 na Wayback Machine-u

***Ubu roi*** na Wikimedijinoj ostavi

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 184051464
* GND: 4432046-2

 |